ÚVOD

Projekt prezentácie slovenskej kinematografie v zahraničí vychádza z rozpracovaného Programového  vyhlásenia  vlády  SR v  pôsobnosti  Ministerstva  kultúry  SR  na  rok   2008, 
z cieľov zahraničnej politiky Slovenskej republiky, medzinárodných bilaterálnych a multilaterálnych záväzkov a z priorít prezentácie slovenskej kultúry v zahraničí, stanovených  Ministerstvom kultúry SR. 
Oblasť prezentácie slovenskej kinematografie v zahraničí je od 1. januára 2008 upravená ustanoveniami § 24 ods. 1 písm. l) až n) zákona č. 343/2007 Z. z o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon). V zmysle týchto ustanovení Slovenský filmový ústav (ďalej len „SFÚ“) organizuje a podieľa sa na organizovaní kultúrnych podujatí, prehliadok a festivalov v Slovenskej republike aj v zahraničí, na propagácii audiovízie, kinematografie a audiovizuálneho dedičstva a poskytuje zahraničným informačným centrám a  audiovizuálnym databázam informácie z  oblasti slovenskej audiovízie a kinematografie.
Pôsobenie SFÚ pre oblasť kinematografie a jej prezentácie v zahraničí vychádza z priorít rezortu kultúry a zahraničných vecí a stratégie SFÚ v tejto oblasti. Pri prezentácii slovenskej kinematografie v zahraničí SFÚ spolupracuje so štátnymi orgánmi a inštitúciami (zastupiteľské  úrady  a  slovenské  inštitúty,  Úradom pre Slovákov žijúcich v zahraničí a i.), s verejnými inštitúciami (napr. Slovenská televízia, v budúcnosti Audiovizuálny fond, vysoké škol, najmä Vysoká škola múzických umení v Bratislave a Akadémia umení v Banskej Bystrici), neziskovými organizáciami (profesijné združenia napr. Slovenská asociácia producentov v audiovízii, Slovenská filmová a televízna akadémia, organizácie kolektívnej správy práv), súkromnými subjektmi (predovšetkým producentmi audiovizuálnych diel) ako aj so zahraničnými partnermi.
Hlavným cieľom a prioritou v oblasti prezentácie v zahraničí na roky 2009 až 2011 je vytvorenie podmienok pre zintenzívnenie prezentácie slovenskej kinematografie a audiovízie na medzinárodných podujatiach v zahraničí, kontinuálne zvyšovanie rozsahu prezentácie v zahraničí, aktívna podpora prezentácie filmov na konkrétnych podujatiach, nadväzovanie a prehlbovanie kontaktov s partnermi v zahraničí a podpora prieniku slovenských filmov do distribúcie v zahraničí. 

1. Organizačné zabezpečenie a formy prezentácie slovenskej kinematografie v zahraničí, analýza súčasného stavu

Všetky činnosti spojené s prezentáciou slovenskej kinematografie a audiovízie v zahraničí zabezpečuje organizačná zložka SFÚ – Národné kinematografické centrum (ďalej len „NKC“). Poslaním NKC je v prvom rade propagácia a prezentácia slovenskej kinematografie na domácich a medzinárodných filmových fórach a prehliadkach, jej priblíženie slovenskej a svetovej verejnosti. NKC zabezpečuje:
•	prezentáciu diel slovenskej kinematografie na medzinárodných podujatiach na úrovni štátnej reprezentácie, v rámci úloh vyplývajúcich z členstva SR v medzinárodných organizáciách, na základe bilaterálnych a multilaterálnych dohovorov medzi SR a partnerskými krajinami, na pravidelne sa konajúcich podujatiach (medzinárodné filmové festivaly a prehliadky, medzinárodné filmové trhy, koprodukčné fóra),
•	účasť Slovenska na festivaloch európskeho filmu na všetkých kontinentoch a na samostatne iniciovaných podujatiach na rôznych úrovniach prezentácie,
•	vydávanie všeobecných, odborných a propagačných publikácií zameraných na slovenskú kinematografiu a audiovíziu (tlačená forma materiálov a audiovizuálne nosiče).
•	pracovné stretnutia odborníkov danej oblasti na medzinárodnej úrovni, medzinárodné konferencie, semináre a informačno-vzdelávacie podujatia na Slovensku.

SFÚ je prostredníctvom NKC od roku 2006 členom medzinárodnej organizácie European Film Promotion (ďalej len „EFP“) zameranej na prezentáciu audiovizuálnej kultúry a priemyslu v celosvetovom meradle, vstupom do tejto medzinárodnej organizácie sa SFÚ začlenil do medzinárodnej siete európskych filmových inštitúcii zaoberajúcich sa propagáciou národných kinematografií. NKC vykonáva svoje činnosti v úzkej spolupráci s Národným filmovým archívom SFÚ, prostredníctvom ktorého je od roku 2001 SFÚ členom Medzinárodnej federácie filmových archívov (FIAF) a takisto pôsobí aj ako servisné pracovisko pre Európske audiovizuálne observatórium (EAO) a kinematografický fond Eurimages Rady Európy. Spolupráca NKC s uvedenými medzinárodnými inštitúciami je zabezpečená prostredníctvom národných zástupcov. 
Činnosti v oblasti prezentácie slovenskej kinematografie zabezpečujú oddelenia spadajúce pod NKC: Oddelenie filmových podujatí, Audiovizuálne informačné centrum a Edičné oddelenie SFÚ. Podľa rozsahu, zamerania a náročnosti jednotlivých projektov sú do organizácie podujatí prezentácie slovenskej kinematografie v zahraničí zapojené aj Oddelenie filmového archívu, Oddelenie dokumentácie a knižničných služieb a Ekonomické oddelenie SFÚ.
NKC úzko spolupracuje aj s kanceláriou MEDIA Desk Slovenská republika, osobitnou organizačnou zložkou SFÚ, ktorá zodpovedá za plnenie úloh SFÚ vyplývajúcich zo zmluvy o pristúpení SR k programu MEDIA a za implementáciu Rozhodnutia Európskeho parlamentu a Rady č. 1718/2006/ES z 15. novembra 2006 o vykonávaní programu na podporu európskeho audiovizuálneho sektora (MEDIA 2007).
Činnosť NKC je vymedzená a finančne zabezpečená na základe zmluvy uzatvorenej medzi Ministerstvom kultúry SR a SFÚ, rozpočet NKC na rok 2008 bol podľa zmluvy č. MK-836/2007-102/18233 stanovený vo výške 6.900.000,- Sk (229.038,- EUR). Prezentáciu slovenskej kinematografie v zahraničí zabezpečuje SFÚ čiastočne aj z vlastných zdrojov (34,8%  prostriedkov  je z  vlastných  a  iných  zdrojov), kontinuálne sa snaží zvyšovať tržby z vlastnej činnosti (najmä obchodné zhodnocovanie práv k slovenským filmom v správe SFÚ a archívne činnosti) a hľadá alternatívne a doplnkové zdroje financovania svojej činnosti.
Vybrané podujatia sú realizované na základe rozpočtového opatrenia MK SR.

Personálne zabezpečenie NKC pre rok 2008
Riaditeľ NKC SFÚ	1 interný zamestnanec	
Oddelenie filmových podujatí	2 interní zamestnanci	
Audiovizuálne informačné centrum	0,6 úväzku 1 interného zamestnanca	
		
Edičné oddelenie	0,3 úväzku 1 interného zamestnanca	
Národný filmový archív SFÚ	0,4 úväzku 1 interného zamestnanca	
		
externá spolupráca (web stránky)	0,5 úväzku 1 externého zamestnanca	
Spolu	4,3 úväzku interného + 0,5 úväzku externého zamestnanca  	

V súčasnosti sú pre činnosti v oblasti prezentácie slovenskej kinematografie v organizačnej štruktúre SFÚ  vyčlenené pozície v rozsahu 4,3 úväzku interného zamestnanca a 0,5 úväzku externého zamestnanca. Projekt predpokladá v oblasti personálneho zabezpečenia navýšenie o 1 interného zamestnanca NKC (odborný pracovník na činnosti v oblasti prezentácie slovenskej kinematografie a audiovízie v zahraničí), náklady na tohto interného zamestnanca (tarifná skupina 10, osobné ohodnotenie, príslušné odvody) by predstavovali ročne sumu 13.000,- EUR. (je to súčastný stav, nie to čo sa plánuje podľa projektu)

	1.1 Prezentácia  a propagácia slovenskej kinematografie, audiovízie a audiovizuálneho dedičstva

SFÚ zabezpečuje propagáciu slovenskej kinematografie a slovenského filmového priemyslu v zahraničí:
•	prezentáciou slovenských audiovizuálnych diel na podujatiach v zahraničí,
•	prostredníctvom komplexných prezentácií a propagačných materiálov, 
•	zaradením a pravidelným aktualizovaním informácii o slovenskej kinematografii do ponuky medzinárodných online portálov, štatistík, databáz, štúdií.
Za posledné roky sa kontinuálne zvýšila prezentácia slovenských audiovizuálnych diel na podujatiach v zahraničí (nárast počtu podujatí, na ktorých bolo uvedené viac ako 1 audiovizuálne dielo, nárast počtu uvedení na podujatiach v zahraničí, počet komplexnejších retrospektív, ako aj nárast počtu individuálnych festivalov uvádzajúcich slovenské audiovizuálne diela).

Rok	počet štátov	počet miest	počet podujatí	
2003	29	59	83	
2004	27	69	95	
2005	27	63	77	
2006	27	66	98	
2007	30	71	98	
2008	32	73	101	
Zdroj: Výročné správy SFÚ, www.sfu.sk 

SFÚ podľa ustanovenia § 24 ods. 2 zákona č. 343/2007 Z. z. vykonáva práva k slovenským audiovizuálnym dielam vyrobeným pred rokom 1991 v podmienkach štátneho monopolu. Na poskytovanie audiovizuálnych diel spadajúcich pod SFÚ sa vzťahuje Výpožičný poriadok a Cenník poskytovaných služieb SFÚ (sprístupnený na stránke www.sfu.sk). 
Práva výrobcu k dielam vyrobeným po roku 1991 vykonávajú nezávislí výrobcovia audiovizuálnych diel pôsobiaci v slovenskom filmovom priemysle. Pri prezentácií diel vyrobených po roku 1991 pôsobí SFÚ predovšetkým ako spolupracujúci a sprostredkujúci subjekt.
Významným krokom pre SFÚ v oblasti prezentácie slovenských audiovizuálnych diel v zahraničí je vydávanie slovenských audiovizuálnych diel v správe SFÚ na DVD. V rokoch 2006 až 2008 SFÚ okrem samostatných edícií DVD zo zlatého fondu slovenskej kinematografie vydal 3 špecializované edície Slovenský film 60., 70. a 80. rokov. Edície obsahujú sprievodné propagačné materiály i cudzojazyčné jazykové verzie s možnosťou ich širokého využitia v zahraničí. Základný text je v anglickom jazyku, no pri jednotlivých vydaniach boli uvedené aj ďalšie jazykové verzie.

	1. 2 Podujatia prezentácie v zahraničí v závislosti od organizácie 

a)	Podujatia iniciované SFÚ
SFÚ vystupuje v rámci mnohých filmových festivalov a  prehliadok ako spoluorganizátor alebo partner, najintenzívnejšia je však spolupráca medzi partnermi z krajín V4.  Tradičné podujatia, na ktorých SFÚ pôsobí ako oficiálny partner: 
Česká republika: Kino na hranici - Český Těšín, Letná filmová škola - Uherské hradiště, Medzinárodný festival filmov pre deti a mládež - Zlín, Těrlické filmové babie leto – Třinec,
Maďarsko: MOVEAST International Film Festival - Pécs, Prehliadka filmov a filmový seminár – Budapešť,
Poľsko: Crossroads of Europe – Lublin, Lubuskie Film Summer - Lagow, Letná filmová akadémia – Zwiezyniec.
Podľa finančných a personálnych možností SFÚ spolupracuje aj s ďalšími medzinárodnými filmovými festivalmi vo svete a súčasne podporuje aj samostatné podujatia s účasťou slovenských audiovizuálnych diel napr. cykly projekcií na univerzitách v zahraničí (katedry slovakistiky, slavistiky, kulturológie, atď.), nepravidelné prehliadky so slovenskou účasťou v zahraničí a iniciatívy individuálnych organizátorov. 

b)	Podujatia v oblasti prezentácie vyplývajúce z úloh rezortu kultúry 
		SFÚ zabezpečuje aktivity súvisiace s uvedením slovenských audiovizuálnych diel na podujatiach, ktoré vyplývajú pre Ministerstvo kultúry SR z medzinárodných dohovorov a bilaterálnych zmlúv a z poverenia ministerstva každoročne realizuje v priemere 2 rozsiahlejšie samostatné podujatia napr. „týždeň / dni slovenského filmu“ v zahraničí (podrobný prehľad bilaterálnych dohôd SR je sprístupnený na stránke www.mksr.sk.). Podujatia sú realizované formou rozsiahlych prehliadok slovenských audiovizuálnych diel, aktuálnej filmovej tvorby a retrospektív s rôznym tematickým zameraním, organizačne ich komplexne zabezpečuje SFÚ (od vypracovania plánu podujatia a rozpočtu, tvorby programu, zabezpečenia audiovizuálnych diel a propagácie podujatia, delegácie k prehliadke až po vyhodnotenie podujatia). Tento typ podujatí je finančne zabezpečený z rozpočtu Ministerstva kultúry SR. 
	SFÚ na tejto úrovni zabezpečuje aj menšie formy podujatí od zaradenia titulov do programu festivalov európskeho filmu, festivalov krajín V4 až po samostatné uvedenia vybraných titulov pri rôznych príležitostiach. Náklady na tieto podujatia spravidla znáša SFÚ spoločne s organizátorom podujatia v zahraničí.

c)	Podujatia v oblasti prezentácie vyplývajúce z úloh rezortu zahraničných vecí 
V neposlednom rade dôležitou je aj prezentácia slovenskej kinematografie na podujatiach v zahraničí iniciovaná Ministerstvom zahraničných vecí SR. Ročne realizuje SFÚ v priemere 3 podujatia tohto typu a jeho hlavnými partnermi na tejto úrovni prezentácie sú zastupiteľské úrady SR a slovenské kultúrne inštitúty v zahraničí, aktívne spolupracuje s kultúrnymi inštitútmi, ktoré pôsobia v Poľsku – Varšava, Maďarsku – Budapešť, Českej republike – Praha, Rakúsku – Viedeň, Francúzsku – Paríž, Taliansku – Rím, Nemecku – Berlín a v Ruskej federácii – Moskva. SFÚ poskytuje súčinnosť pri tvorbe programu podujatia, zabezpečení filmových titulov od nezávislých producentov alebo z vlastného archívu, propagácie podujatia a zabezpečení delegácie filmových tvorcov a i.
	SFÚ je taktiež partnerom pre organizácie združujúce Slovákov žijúcich v zahraničí, predovšetkým v Európe a v oblasti svojho pôsobenia od roku 2006 spolupracuje s Úradom pre Slovákov žijúcich v zahraničí.  

1.3  Formy prezentácie slovenskej kinematografie

SFÚ zabezpečuje prezentáciu slovenskej kinematografie a slovenského filmového priemyslu formou účasti a uvedenia audiovizuálnych diel na významných medzinárodných filmových festivaloch a uvedenia projektov na filmových trhoch, formou prezentácie Slovenska ako filmovej lokácie, v rámci projektov European Film Promotion, na medzinárodných fórach a v rámci aktivít na Slovensku, vydávaním propagačných materiálov a v rámci edičnej činnosti. 

a)	Medzinárodné filmové festivaly (MFF)
Uvedenie audiovizuálneho diela v programe významného medzinárodného filmového festivalu je dôležité pre jeho ďalšie uvádzanie v rámci verejnej distribúcie, každé takéto uvedenie na medzinárodnom fóre súčasne prispieva aj k prezentácii národnej kinematografie ako celku. O zaradení diel do programu festivalu rozhoduje podľa vlastných kritérií programová rada daného festivalu. Snahou každého výrobcu audiovizuálneho diela v rámci medzinárodného uvedenia diela je dosiahnuť jeho zaradenie do súťažnej sekcie prestížneho medzinárodného festivalu, čo vytvára dobrú východiskovú pozíciu pre jeho ďalšiu prezentáciu.
SFÚ sa usiluje napomôcť uvedeniu slovenských audiovizuálnych diel v súťažných a vedľajších sekciách prestížnych medzinárodných festivaloch na celom svete. Prioritou je zabezpečenie účasti nových slovenských diel v programe medzinárodných filmových festivalov „A“ (podľa označenia FIAFP, viac na www.fiapf.org), ako aj v programe ďalších významných medzinárodných filmových festivalov. Propagačnú činnosť smerom k medzinárodným filmovým festivalom však môže SFÚ realizovať len v spolupráci s producentmi daných uvádzaných diel, nakoľko sám práva k nim nevykonáva. Príprava festivalovej stratégie smerom k zahraničiu je finančne náročná, SFÚ v rámci svojich personálnych a finančných možností podporuje filmových producentov a pôsobí predovšetkým ako sprostredkovateľ medzi nimi a medzinárodnými festivalmi.
Pri prezentácii diel vyrobených do roku 1991 sa SFÚ sústreďuje na ich prezentáciu prostredníctvom ponuky retrospektív, vychádzajúc z aktuálnych výročí slovenských tvorcov, ako aj z umeleckých smerovaní vybraných partnerských festivalov. Pre diela, ku ktorým SFÚ vykonáva práva výrobcu, zabezpečuje plný festivalový servis.

b)	Medzinárodné filmové trhy
	Prioritnými projektmi v oblasti prezentácie slovenskej kinematografie sú pavilón na filmovom trhu Marché du Film v Cannes a stánok na Európskom filmovom trhu EFM Berlín. Obidva projekty sú medzinárodné a SFÚ pri nich spolupracuje s partnerskými organizáciami z Českej republiky, Maďarska, Slovinska a Poľska. Za komplexnú prípravu a realizáciu podujatí za slovenskú stranu zodpovedá NKC. 
	Účasť Slovenskej republiky na uvedených podujatiach výrazne prispela k zviditeľneniu slovenskej kinematografie a filmového priemyslu v silnej medzinárodnej konkurencii a napomohla v medzinárodnom kontexte etablovať SFÚ ako subjekt prezentácie audiovizuálnej kultúry Slovenska.
	Stánok v Berlíne, ako aj pavilón v Cannes, slúžia ako informačné centrá pre filmových profesionálov, ktorí sa zaujímajú o dianie v kinematografii a audiovízii na Slovensku a v partnerských krajinách. Návštevníkom filmového trhu a festivalu sú k dispozícii informácie o kinematografii a audiovizuálnom prostredí na Slovensku, prezentované sú slovenské i koprodukčné filmy, ktoré sú pre záujemcov prístupné na DVD nosičoch, k dispozícii sú aj zostrihy pripravovaných diel a aktuálne propagačné materiály k slovenským dielam. Súčasne je poskytovaný prezentačný priestor pre jednotlivých partnerov projektu a priestory stánku/pavilónu sú využívané na pracovné stretnutia. Súčasťou prezentácie na filmových trhoch sú aj projekcie filmov tzv. trhová projekcia. Sú to uzavreté projekcie pre akreditovaných účastníkov filmového trhu, v rámci ktorých majú výrobcovia diel možnosť osloviť potenciálnych nákupcov licencie k dielam a potenciálnych agentov na predaj filmu, tieto projekcie sú vhodnou príležitosťou pre prezentáciu aktuálnej audiovizuálnej tvorby. Slovenskí producenti možnosť trhových projekcií využívajú v súčasnosti len marginálne, je to najmä z dôvodu spoplatnenia projekcie (poplatok za akreditáciu a poplatok za trhovú projekciu podľa aktuálneho cenníka daného filmového trhu). SFÚ nemôže trhové projekcie zabezpečovať a financovať z vlastného rozpočtu, prezentáciu diel a ich výrobcov podporuje v rámci možností stánku/pavilónu a poskytuje im potrebnú súčinnosť. V súčasnosti poskytuje producentom pri prípravách prezentácie na filmových trhoch kompletný poradenský a produkčný servis (zasielanie aktuálnych informácií o termínoch a podmienkach prihlasovania diel a osobnej účasti producenta, konzultácie a poradenstvo pri tvorbe propagačnej stratégie ako aj samotných propagačných materiálov, zostavovanie adresárov dôležitých kontaktov, organizácia trhovej projekcie, zabezpečovanie cesty, služba počas priamej účasti a prezentácie na podujatí a i.). Za súčasného personálneho zabezpečenia NKC je to však pre SFÚ činnosť veľmi náročná a pri zvýšení počtu záujemcov v budúcnosti neudržateľná na súčasnej kvalitatívnej úrovni. 

	Marché du Film Cannes - spoločný pavilón Slovenskej republiky a Českej republiky. 
	Projekt spoločného prezentačného pavilónu bol realizovaný po prvýkrát v roku 2004 ako pavilón troch krajín, a to Slovenskej republiky, Českej republiky a Poľska, s cieľom predstaviť filmový priemysel týchto krajín (v tom roku nových členov Európskej únie) na najdôležitejšom filmovom festivale a trhu v Európe. Hlavným zámerom tejto iniciatívy bolo zlúčenie finančných prostriedkov na vytvorenie veľkého spoločného prezentačného priestoru, v rámci ktorého by sa za vysoko profesionálnych podmienok propagovala kinematografia partnerských krajín. Po troch rokoch spolupráce sa poľskí partneri osamostatnili a realizujú vlastnú prezentáciu.  

	European Film Market Berlín - Stánok Central European Cinema. 
	Stánok Central European Cinema na Berlinale je spoločnou iniciatívou piatich krajín, a to Slovenskej republiky, Českej republiky, Poľska, Maďarska a Slovinska, po niekoľkoročnej snahe zainteresovaných krajín získať spoločný priestor pre prezentáciu národných kinematografií v rámci EFM Berlín bol po prvýkrát realizovaný v roku 2006 a to na základe dohody o spolupráci medzi uvedenými partnerskými krajinami. 

Ďalšie filmové trhy
SFÚ realizuje prezentačné činnosti v menšom rozsahu aj v rámci ďalších podujatí typu filmových trhov, a to formou osobnej účasti pracovníkov NKC a konzultačnej činnosti NKC vo vzťahu k organizátorom podujatí (odporúčania, sprostredkovanie kontaktov a i.), propagácie podujatí v rámci slovenského audiovizuálneho prostredia, zabezpečenia uvedenia slovenských diel podľa zamerania daného podujatia a účasti slovenských tvorcov na týchto podujatiach, a i.
Hlavnými podujatiami, s ktorými SFÚ na tejto úrovni spolupracuje, sú Cinemart (MFF Rotterdam), Co-production Market (MFF Berlín), MFF Karlove Vary (projekty oddelenia Film Industry), CentEast Varšava (MFF Varšava), Sofia Meetings (MFF Sofia), Mannheim Meetings (MFF Manheim), IDFA Amsterdam, East Silver (MFDF Jihlava), New Cinema Network (MFF Rím). 
	c) prezentácia Slovenska ako filmovej lokácie
Dlhodobo absentujúcim prvkom v prezentácii slovenskej kinematografie v zahraničí je oblasť propagácie filmových lokácií na Slovensku resp. filmového priemyslu ako takého (vrátane zabezpečovania tzv. filmových služieb pre filmové produkcie zo zahraničia). V zahraničí sú filmové lokácie predmetom činnosti samostatne fungujúcich centier tzv. Film Commission, ktoré bývajú zriadené filmovým priemyslom samotným a fungujú v úzkej spolupráci s filmovými propagačnými centrami.
Prezentácia filmových lokácií je samostatnou oblasťou v rámci filmového priemyslu a jej základným cieľom je predstaviť možnosti, ktoré krajina poskytuje tvorcom pre rôzne projekty, zvýšenie počtu zahraničných filmových produkcií realizovaných v danej krajine a zviditeľnenie krajiny v medzinárodnom kontexte. Vzhľadom na skutočnosť, že mnohé európske krajiny vytvorili systém finančných podpôr a daňových úľav pre produkcie, ktoré prídu realizovať dielo do ich krajiny, slovenský priemysel má v oblasti získavania takýchto partnerov voči týmto krajinám veľmi znevýhodnené postavenie, Slovensko znevýhodňuje aj chýbajúca infraštruktúra napr. filmové laboratóriá. Dôležitým sprievodným materiálom k tejto prezentácii je propagačný materiál typu „Location Guide“, ktorý podrobne predstavuje možnosti krajiny ako filmovej lokácie a poskytuje aj sprievodcu audiovizuálnym prostredím danej krajiny napr. informácie o spoločnostiach, ktoré sa venujú službám pre zahraničné filmové štáby tzv. lokačný skauting. Na Slovensku aktuálne pôsobí niekoľko produkčných spoločností, ktoré uvedené služby poskytujú. Vzhľadom na skutočnosť, že o informácie tohto typu je záujem a zahraniční partneri sa so žiadosťami o tieto informácie obracajú na SFÚ, NKC v rámci svojej činnosti:
•	pôsobí ako sprostredkovateľ kontaktov v danej oblasti na Slovensku,
•	udržiava kontakty so zástupcami centier „Film Commission“ v zahraničí,
•	v rámci propagačných materiálov (katalóg slovenských filmov a sprievodca filmovým prostredím, pozri nižšie) uvádza prehľad zahraničných filmových produkcií realizovaných na území Slovenska, propaguje slovenské spoločnosti, ktoré sa venujú činnosti v oblasti poskytovania „lokačných“ služieb,
•	využíva materiály od Slovenskej agentúry pre cestovný ruch na propagáciu Slovenska a možností, ktoré ponúka pre filmovú tvorbu (lokácie: exteriéry - hory, mestá, kultúrne pamiatky, vodné plochy a i.),
•	zverejňuje informácie na internetovej stránke www.aic.sk.

Táto činnosť nepatrí medzi základné úlohy NKC a nemôže plnohodnotne nahrádzať činnosť centra „Film Commission“, pre rozširovanie foriem prezentácie slovenskej kinematografie a slovenského filmového priemyslu je však nevyhnutná existencia takéhoto centra.

d) prezentácia slovenskej kinematografie v rámci aktivít European Film Promotion - EFP
Vďaka členstvu Slovenska v EFP sa rozšírili možnosti medzinárodnej prezentácie slovenskej kinematografie na kvalitatívne a kvantitatívne vyššiu úroveň a pre slovenské filmy a slovenských filmových profesionálov sa otvorila cesta k mnohým medzinárodným kontaktom a podujatiam. Činnosť EFP je podporovaná z programu MEDIA. Predpokladom  účasti slovenských diel a slovenských filmových odborníkov na projektoch EFP je nominácia, odporúčanie a súhlas SFÚ. Vzhľadom na charakter a rozdielnu mieru náročnosti je účasť na väčšine projektov EFP individuálne spoplatnená. Účastnícke poplatky zahŕňajú kompletnú prípravu podujatia zo strany kancelárie EFP v Hamburgu (príprava propagačných materiálov, zabezpečenie medializácie, organizácia v mieste konania a i.), vyžadujú však často aj hradenie dodatočných nákladov zo strany zúčastnených  členských inštitúcií.
Medzi základné projekty EFP realizované na medzinárodných filmových podujatiach patria:
•	Shooting Stars, projekt zameraný na prezentáciu vybranej hereckej osobnosti z členskej krajiny EFP
•	Producers on the Move, projekt zameraný na propagáciu mladých úspešných producentov z členských krajín EFP na MFF Cannes
•	Distributors on Rise, projekt zameraný na podporu mladých distributérov z členských krajín EFP na MFF San Sebastian 
•	Variety Critics´ Choice: Europe Now!, projekt zameraný na prezentáciu aktuálnych diel z členských krajín EFP podľa výberu kritikov Variety (partner projektu), vybrané diela tvoria samostatnú sekciu na MFF Karlovy Vary
•	Film Sales Support, projekt podpory predaja európskych filmov v krajinách mimo Európy
•	Picture Europe: Best of European Cinema,  prehliadka filmov členských krajín EFP v Európe
•	spoločné prezentačné stánky pre členov EFP na filmových trhoch - AFM Los Angeles, USA, MFF Toronto, Kanada, MFF Pusan, Južná Kórea 
•	projekcie na podporu sales v USA - New York Industry Screenings, Los Angeles Industry Screenings spojený s podporou prezentácie národných nominácií na cenu Americkej filmovej akadémie.
(podrobný prehľad projektov EFP je sprístupnený na stránke: www.efp-online.com) 

e) Prezentácia slovenskej kinematografie a filmového priemyslu na medzinárodných fórach
Vzhľadom na neexistenciu iných inštitúcií pre oblasť kinematografie na Slovensku, SFÚ sa stáva partnerom a reprezentantom Slovenska aj na ďalších medzinárodných fórach a podujatiach, a ako už bolo uvedené, v oblasti propagácie slovenského filmového priemyslu nahrádza prácu tzv. „Film Commision“. 
Ďalšou oblasťou je spolupráca so sieťou európskych filmových fondov (EFAD). Vzhľadom na neexistenciu verejného fondu tohto typu na Slovensku, zástupcom Slovenska v tomto fóre je SFÚ. Sieť nie je inštitucionalizovaná, ale prostredníctvom nej koordinujú postupy v niektorých závažných otázkach všetky európske fondy napr. pri príprave novej európskej legislatívy pre oblasť filmu a audiovízie v rovine štátnej pomoci. Národná rada SR schválila 5. novembra 2008 zákon o Audiovizuálnom fonde, ktorý by mal nadobudnúť účinnosť dňa 1. januára 2009. Postupne, v súlade s týmto zákonom, budú ustanovované orgány fondu a následne SFÚ odovzdá kontakty a skúsenosti zo spolupráce s ostatnými európskymi fondmi riaditeľovi fondu.
NKC je v spolupráci so Slovenskou filmovou a televíznou akadémiou súčasťou Stredoeurópskej koprodukčnej iniciatívy (Central European Co-production Initiative -  CECI), ktorá vznikla na podnet zástupcov krajín vo fonde Rady Európy EURIMAGES. Od roku 2004 odborníci, profesionálna obec a inštitúcie zo šiestich krajín - Českej republiky, Rakúska, Maďarska, Slovinska, Poľska a Slovenska koordinujú niektoré svoje činnosti, spolupracujú predovšetkým v oblasti koprodukčnej spolupráce a podpory distribúcie diel v oblasti Strednej Európy a spoločnej prezentácie na európskych a svetových fórach. 

f) Aktivity v rámci Slovenska 
Súčasťou procesu prezentácie slovenských filmov zahraničí sú aj aktivity a činnosti NKC realizované na Slovensku. 
Medzi dlhodobo poddimenzované oblasti patrí prezentácia filmových projektov a hľadanie partnerov pre ich realizáciu. SFÚ od roku 2006 pripravuje s partnermi (Medzinárodný filmový festival Bratislava a kancelária MEDIA Desk) prezentačný panel zameraný na projekty pripravovaných audiovizuálnych diel s plánovanou premiérou v najbližších dvoch rokoch od konania panelu. Panel sa koná pravidelne počas festivalu v  Bratislave a jeho cieľom je získať domácich i zahraničných partnerov pre projekty a napomôcť budúcemu uvedeniu diel v programoch medzinárodných filmových festivalov. V rámci podujatia slovenskí producenti predstavujú svoje diela v rôznom štádiu rozpracovania (vývoj, produkcia a postprodukcia) pred filmovými profesionálmi zo Slovenska a zo zahraničia (potenciálnymi koproducentami, zástupcami medzinárodných filmových festivalov, distribútormi, domácimi i zahraničnými novinármi, ktorí sa venujú oblasti filmovej tvorby). Prezentované sú slovenské a slovenské koprodukčné projekty hraných, dokumentárnych a animovaných diel určených pre uvedenie v kinách. Cieľom prezentácie projektov je poskytnutie uceleného obrazu o aktuálnom stave slovenskej filmovej tvorby, o očakávaniach do budúcnosti a súčasne podpora ďalšej prezentácie diel v zahraničí. Panelová prezentácia má ambíciu stať sa profesionálnym podujatím pre zahraničné profesionálne publikum, porovnateľné s obdobnými prezentáciami v zahraničí. V súčasnosti je však vo svojej prvotnej etape a SFÚ sa snaží o jej etablovanie medzi slovenskými a zahraničnými filmovými profesionálmi.

		g) Vydávanie propagačných materiálov, edičná činnosť
Základnými materiálmi, ktorými SFÚ prezentuje slovenskú kinematografiu a audiovíziu pravidelne sú:
•	Slovak Films, katalóg slovenských audiovizuálnych diel za vybrané obdobie a sprievodca slovenským audiovizuálnym prostredím,
•	New Slovak Films, katalóg projektov slovenských audiovizuálnych diel s plánovanou premiérou  v najbližších dvoch rokoch od roku vydania katalógu.

Obidve publikácie spĺňajú kritériá kvality obdobných propagačných materiálov iných krajín. Uvedené materiály SFÚ využíva v rámci všetkých aktivít spojených s prezentáciou slovenskej kinematografie v zahraničí, zabezpečuje ich zasielanie kľúčovým partnerským inštitúciám a podujatiam, zastupiteľským úradom SR a slovenským kultúrnym inštitútom, ako aj ďalším subjektom. Cieľom je priebežné prispôsobovanie a aktualizovanie uvedených materiálov podľa aktuálnej požiadavky a vývojových tendencií v medzinárodnom filmovom priemysle. Publikácie sú dostupné v tlačenej forme, v elektronickej podobe sú sprístupňované na stránkach SFÚ www.sfu.sk a www.aic.sk. K jednotlivým vybraným podujatiam prezentácie v zahraničí sú pripravované tak isto aj samostatné propagačné materiály venované aktuálnej forme a rozsahu prezentácie na konkrétnom podujatí. V posledných rokoch rastie význam a rozsah využívania služieb prostredníctvom internetu, SFÚ na tento vývoj reaguje posilňovaním tejto formy prezentácie a vydáva v elektronickej podobe pravidelné a mimoriadne elektronické obežníky tzv. newsletter.
Nemenej významným pre oblasť prezentácie je aj mesačník Film.sk, ktorý SFÚ  zasiela aj zastupiteľským úradom SR v zahraničí, slovenským kultúrnym inštitútom a vybraným partnerom v zahraničí, mesačník je vydávaný v slovenskom jazyku a je tak isto sprístupňovaný na stránkach SFÚ www.filmsk.sk.

1. 4  Poskytovanie informácií z oblasti slovenskej kinematografie zahraničným 
informačným centrám a audiovizuálnym databázam

	SFÚ pôsobí aj ako základné informačné centrum o slovenskej kinematografii a filmovom priemysle pre laickú ako aj odbornú verejnosť doma a v zahraničí. Pravidelne aktualizuje informácie o slovenskej kinematografii do ponuky medzinárodných špecializovaných a všeobecných štatistík, databáz, štúdií a online portálov. 

	NKC sa podieľa na realizácií štatistických zisťovaní za oblasť kinematografie a je zdrojom informácií pre všetky významné zahraničné inštitúcie ako napr. Európske audiovizuálne observatórium, štatistiky Media Salles, Screen Digest, Kemps, a ďalšie. Nároky na poskytovanie údajov a analýz z oblasti kinematografie a celého audiovizuálneho trhu výrazne vzrástli po vstupe Slovenskej republiky do programu Európskej únie Media Plus (následne MEDIA 2007) a potvrdení jej začleňovania sa do audiovizuálnej Európy. V rámci posilnenia prezentácie slovenskej kinematografie a filmového priemyslu SFÚ zabezpečuje a vypracúva aktuálne informácie pre sprievodcov medzinárodným filmovým prostredím napr. International Film Guide, pre medzinárodné odborné časopisy napr. Variety, Hollywood Reporter, Screen International, Miracle Screenings, pre internetové portály zamerané na kinematografiu napr. Cineauropa.org, Film New Europe, databázy filmov napr. European Film Promotion a ďalšie. 

	SFÚ pôsobí ako základný kontaktný bod pre záujemcov o dianie v slovenskej kinematografii a za týmto účelom spravuje internetové stránky:
•	www.sfu.sk – oficiálna stránka, 
•	www.aic.sk – stránka NKC SFÚ – AIC,
•	www.filmsk.sk – online edície mesačníka Film.sk,
•	www.sfd.sfu.sk – stránka 1. slovenskej filmovej databázy.

	Internetová stránka www.aic.sk spĺňa štandardné podmienky audiovizuálnych informačných serverov vo svete a v rozšírenej miere poskytuje informácie o dianí v oblasti audiovízie na Slovensku a v zahraničí. Súčasťou služieb prostredníctvom www.aic.sk  je rozosielanie elektronického obežníka, ktorý aktuálne špeciálne upozorňuje na najdôležitejšie informácie publikované na stránke. Okrem tradičného anglického a slovenského adresára subjektov pôsobiacich v slovenskej audiovízii sa na stránke buduje databáza slovenských a zahraničných medzinárodných festivalov s rozličnými módmi vyhľadávania a filtrovania informácií. Súčasťou stránky je kontaktný formulár, ktorý umožňuje návštevníkom s otázkami a žiadosťami obracať sa priamo na pracovníkov NKC SFÚ – AIC.

1. 5 Zhodnocovanie práv k filmom v správe SFÚ

Osobitnou oblasťou činnosti SFÚ je v zmysle § 24 ods. 2 zákona 343/2007 Z. z. o podmienkach evidencie, verejného šírenia a uchovávania audiovizuálnych diel, multimediálnych diel a zvukových záznamov umeleckých výkonov a o zmene a doplnení niektorých zákonov (audiovizuálny zákon) výkon práv k slovenským audiovizuálnym dielam vyrobeným štátnymi organizáciami pred rokom 1991 a ekonomické zhodnocovanie týchto práv poskytovaním licencií na použitie uvedených diel v televíznom vysielaní. Súčasťou tejto činnosti je aj výpočet odmien autorom a výkonným umelcom, ktoré SFÚ uhrádza na základe zmlúv s organizáciami kolektívnej správy práv. Dominantným teritóriom pre postupovanie práv je Slovenská republika, čiastočne Česká republika. Postupovanie vysielacích práv k slovenským audiovizuálnym dielam vyrobených do roku 1991 na ostatné teritóriá je minimálne a prestavuje možnosť zhodnotenia filmových práv max. 5 – 7 %.
V  rokoch  2004 - 2008 SFÚ uzatvoril zmluvy o poskytnutí vysielacích práv a licencií s partnermi z Českej republiky, Nemecka, Veľkej Británie, Poľska, Maďarska, Litvy a krajín Spoločenstva nezávislých štátov. 
Postupovanie práv k dielam takisto prispieva k prezentácii slovenskej kinematografie v zahraničí a príjmy z tejto činnosti sú čiastočne spätne využívané na realizáciu jednotlivých projektov prezentácie. Distribúcia filmov do zahraničia (distribúcia do kín a televízneho vysielania, licencie na vydávanie DVD) je samostatnou špecifickou oblasťou činnosti a súčasťou obchodnej politiky SFÚ. Avšak podobne, ako iné krajiny, aj SFÚ sa stretáva s problémami pri prieniku slovenských filmov na zahraničné trhy.

2. Prezentácia slovenskej kinematografie v zahraničí v rokoch 2009 - 2011

Pre oblasť prezentácie slovenskej kinematografie, audiovízie, audiovizuálneho dedičstva a slovenského filmového priemyslu ako celku na roky 2009 až 2011 sú prioritami:
•	zvýšenie účasti diel slovenskej kinematografie na medzinárodných podujatiach v zahraničí – zvýšenie počtu uvádzaných diel, počtu podujatí, počtu krajín a miest,
•	udržiavanie a rozvíjanie spolupráce s partnerskými podujatiami, rozširovanie kontaktov a oblastí prezentácie na podujatia v krajinách, s ktorými nebola doteraz nadviazaná spolupráca a s dôrazom na teritoriálne priority Ministerstav kultúry SR,
•	rozšírenie aktivít a možností prezentácie smerom ku kľúčovým podujatiam v oblasti filmového priemyslu na americkom a ázijskom kontinente,
•	zintenzívnenie a skvalitnenie spolupráce so zastupiteľskými úradmi SR v zahraničí, slovenskými kultúrnymi inštitútmi a Úradom pre Slovákov žijúcich v zahraničí smerom ku zlepšeniu koordinácie činností v oblasti prezentácie na podujatiach v krajinách pôsobenia týchto subjektov,
•	vytvorenie základného rámca spolupráce medzi SFÚ a slovenským nezávislým audiovizuálnym prostredím,
•	vytvorenie rámca pre podporu prezentácie Slovenska ako filmovej lokácie,
•	zvýšenie odbornej a profesionálnej úrovne činností v oblasti prezentácie, zvýšenie kvalitatívnej stránky prezentácie na všetkých jej úrovniach,
•	skvalitnenie prezentácie a služieb na medzinárodných filmových trhoch, vytvorenie rámca spolupráce na týchto podujatiach medzi SFÚ a slovenským audiovizuálnym prostredím a profesionálnymi organizáciami na Slovensku,
•	rozšírenie slovenskej účasti na projektoch European Film Promotion, 
•	zabezpečenie a skvalitnenie distribúcie propagačných materiálov k prezentovaným slovenským titulom a k slovenskému audiovizuálnemu prostrediu ako celku s cieľom oslovenia čo najširšieho počtu podujatí a zahraničných subjektov,
•	kreovanie nových foriem prezentácie informácií o slovenskej kinematografii, posilnenie prezentácie prostredníctvom internetu,
•	zabezpečenie základných jazykových verzií a zvýšenie počtu jazykových mutácií k vybraným dielam z fondu SFÚ.

 Ciele na roky 2009 – 2011.

- Zvýšiť účasť slovenských kinematografických diel na medzinárodných podujatiach v zahraničí tak v počte uvádzaných filmov, ako aj v počte podujatí a počte krajín a miest. 
V zmysle priorít prezentácie slovenskej kultúry v zahraničí na roky 2009 – 2011 Ministerstva kultúry SR sa budú realizovať projekty v spolupráci s partnerskými inštitúciami v jednotlivých krajinách na základe bilaterálnych a multilaterálnych dohôd SR, realizovať sa bude spolupráca s krajinami, s ktorými Slovensko v plánovanom období nadviaže nové kontakty a podpíše nové programy spolupráce.

- Pokračovať v spolupráci na úrovni krajín V4 a zvýšiť prezentáciu slovenskej kinematografie v ďalších krajinách, a to na podujatiach v Rakúsku a v Ukrajine. SFÚ tradične spolupracuje aj krajinami Európskej únie, intenzita spolupráce s jednotlivými členskými krajinami EÚ je však rôzna. Všetky aktivity budú v budúcnosti smerovať k posilneniu prezentácie slovenskej kinematografie v krajinách, v ktorých bola doteraz úroveň prezentácie nižšia a zintenzívnená bude najmä spolupráca s krajinami, ktoré budú predsedníckou krajinou Rady Európskej únie v tom ktorom roku. Výzvou sú aj ďalšie európske krajiny, s ktorými štáty únie spolupracujú formou akčných plánov, ale aj Spojené štáty americké a krajiny ázijského kontinentu. Pri spolupráci s niektorými krajinami ako problémové vystupujú prekážky súvisiace s geografickou vzdialenosťou a finančnými nákladmi, rozdiely v inštitucionálnej a partnerskej organizácii v danej krajine a kultúrnych tradíciách a pod., zásadnou však zostáva finančná náročnosť realizácie uvedenia alebo prezentácie slovenských kinematografických diel (predovšetkým náklady na zasielanie filmových kópií a ďalších materiálov). Za súčasných podmienok nie je možné kryť tieto náklady z rozpočtu SFÚ, z uvedeného dôvodu sú činnosti sústredené na prezentáciu slovenskej kinematografie na medzinárodných filmových podujatiach v Európe, na ktorých sa zástupcovia SFÚ osobne zúčastňujú. 

- Iniciovať retrospektívy slovenských kinematografických diel  ako samostatných sekcií v programoch zahraničných MFF, samostatné prehliadky a rozsiahlejšie podujatia typu „týždeň/dni slovenského filmu“. Tematické celky budú zamerané na vybrané obdobia slovenskej kinematografie, špecializované prezentácie aktuálnej a staršej dokumentárnej a animovanej tvorby a prehliadky študentských filmov. 

- Pokračovať v projektoch prezentácie filmov z obdobia 60. rokov minulého storočia, obdobia „československej novej vlny“. SFÚ je koproducentom filmového projektu „Československá nová vlna“ (réžia Martin Šulík, pôvodný názov „Zlatá šedesátá“, televízny seriál, film pre kinodistribúciu), ktorého premiéra je naplánovaná na rok 2009 a pripravuje prehliadku filmov z uvedeného obdobia. O spolupráci pri organizácii týchto podujatí SFÚ rokuje zatiaľ so Slovenským inštitútom v Moskve a v Berlíne, postupne bude kontaktovať ďalších záujemcov o uvedenie prehliadky v rôznych krajinách sveta. S uvedeným projektom súvisí aj projekt vydávania slovenských filmov na DVD nosičoch, v rámci ktorého bola v roku 2008 vydaná prvá časť kolekcie filmov 60. rokov, v roku 2009 bude na DVD nosičoch vydaných ďalších 10 titulov z tohto významného obdobia slovenskej kinematografie.

Podujatia vyplývajúce z priorít Ministerstva kultúry SR a Ministerstva zahraničných vecí SR:

- Poskytovať potrebnú odbornú súčinnosť pri nasledujúcich prioritných podujatiach:
- 20. výročie novembra 1989 a pádu komunizmu vo Východnej Európe, SFÚ bude spolupracovať pri príprave filmových podujatí na uvedenú tému v krajinách V4, ale aj s ďalšími partnermi, jedným z týchto podujatí je filmový festival „Múry“, ktorý sa bude konať v termíne 12. - 18. októbra 2009 v Paríži vo Francúzsku, vzhľadom na to, že uvádzané kinematografické diela musia byť otitulkované vo francúzštine, pri príprave podujatia vzniknú k vybraným filmovým titulom náklady na výrobu filmových kópií s francúzskymi titulkami. 
- projekt donumenta 2009 je projektom spolupráce podunajských krajín, v roku 2009 bude v rámci projektu prezentovaná Slovenská republika, SFÚ bude z poverenia MK SR zabezpečovať prezentáciu slovenskej kinematografie, na jeseň 2009 sa bude konať recipročné podujatie, vyplývajúce zo záverov a dohôd zasadania zmiešanej slovensko-bavorskej medzivládnej komisie - prehliadka slovenských filmov v Bavorsku, snahou SFÚ je dosiahnuť čo najužšie prepojenie oboch podujatí a zabezpečiť čo najväčší dosah a úspech prehliadky u divákov v Bavorsku.

- Pokračovať v činnosti a spolupráci pri napĺňaní vecných priorít prezentácie slovenskej kultúry v zahraničí, pripraviť návrh spolupráce k prezentácii Slovenskej republiky ako čestného hosťa na medzinárodnom veľtrhu detskej knihy v Bologni (Taliansko, v roku 2010), ktorej organizačnou prípravou a realizáciou bolo poverené Literárne informačné centrum - LIC. SFÚ navrhuje prezentáciu slovenských animovaných filmov a rozprávok z nosičov DVD.
 
- Prezentovať slovenskú kinematografiu v krajinách, ktoré v danom období budú predsedať Rade Európskej únie a  v mestách, v ktorých sa budú konať podujatia Európskych hlavných miest kultúry:

rok	predsedníctvo Rady EÚ	Európske hlavné mesto kultúry	
2009	Česká republika, Švédsko	Linz (Rakúsko), Viľňus (Litva)	
2010	Španielsko, Belgicko	Istanbul (Turecko), Pécs (Maďarsko), Essen (Nemecko)	
2011	Maďarsko, Poľsko	Turku (Fínsko), Tallinn (Estónsko)	

V tejto súvislosti je dôležité zintenzívnenie a skvalitnenie spolupráce SFÚ so zastupiteľskými úradmi Slovenskej republiky v zahraničí, slovenskými inštitútmi, Úradom pre Slovákov žijúcich v zahraničí a ďalšími partnermi, s cieľom zlepšenia koordinácie podujatí (na ktorých sú uvádzané diela slovenskej kinematografie) v krajinách ich pôsobenia. Pre zabezpečenie tohto cieľa je nevyhnutné, aby zastupiteľské úrady a slovenské kultúrne inštitúty poskytovali v dostatočnom časovom predstihu návrh na usporiadanie podujatí, v rámci ktorých je priestor pre prezentáciu slovenskej kinematografie. SFÚ na základe požiadaviek týchto inštitúcií pripraví návrhy realizácie podujatí, vrátane návrhu rozdelenia prípravných prác podľa kapacitných a finančných možností SFÚ (napr. súčinnosť pri dramaturgii, príprave materiálov, propagácie a i.). Naďalej bude pokračovať v už existujúcich formách pravidelnej spolupráce na podujatiach akými sú napr. cykly projekcií slovenských filmov v priestoroch zastupiteľských úradov a slovenských kultúrnych inštitútov (ktoré disponujú premietacím zariadením a priestormi napr. Budapešť). Dôležitým je aj odborné udržiavanie technického stavu premietacích zariadení kultúrnych inštitútov, pri ktorom SFÚ ponúka odborné služby. SFÚ bude spolupracovať s kultúrnymi inštitútmi a zastupiteľskými úradmi smerom k nadväzovaniu a udržiavaniu kontaktov s prevádzkovateľmi kín v krajinách, v ktorých pôsobia, a v ktorých je možné realizovať samostatné prehliadky slovenských filmov. SFÚ využije pre plnenie tohto cieľa svoje členstvo vo federácii FIAF, aby boli využité archívne kiná členov FIAF. 
SFÚ zintenzívni kontakty s Úradom Slovákov žijúcich v zahraničí. Cieľom je dosiahnutie rámcovej dohody o spolupráci medzi SFÚ a úradom v oblasti prezentácie slovenskej kinematografie v krajinách, v ktorých žijú obyvatelia slovenského pôvodu. Aktivity budú zamerané v prvom rade na krajiny s najvyšším zastúpením Slovákov napr.  Spojené štáty americké, Česká republika, Maďarsko, Kanada, Veľká Británia a Srbsko.
SFÚ navrhuje v rámci podujatia Týždeň slovenského filmu v Európskom hlavnom meste kultúry a v krajinách predsedajúcich Rade EÚ prezentáciu komplexnej retrospektívy slovenských filmov.

Vecné priority a činnosti SFÚ:
 
- Pokračovať v zabezpečovaní základných jazykových verzií vybraných filmov z fondu SFÚ, a to v anglickom a francúzskom jazyku (filmové materiály, sprievodné materiály), zvýšení počtu vydaných slovenských audiovizuálnych diel  z fondu SFÚ na DVD nosičoch a zvýšení výberu jazykových verzií na týchto nosičoch. Je potrebné realizovať výrobu cudzojazyčných filmových kópií i pri filmoch, pri ktorých už jazykové verzie existujú, avšak filmové nosiče sú už značne opotrebované a z tohto dôvodu nevhodné pre kvalitnú prezentáciu slovenskej kinematografie. Úlohou NKC je vypracovanie zoznamu priorít pri príprave cudzojazyčných verzií k dielam, ktoré budú uvádzané na plánovaných podujatiach v zahraničí a žiadostí o vybrané filmy zo zahraničia. Pre účely skvalitnenia prezentácie v zahraničí je žiaduce vyhotoviť v cudzojazyčnej verzii v priemere päť diel ročne resp.  pripraviť kombinovanú kópiu s cudzojazyčnými titulkami. Projekt obnovy filmových materiálov realizovaný NFA SFÚ má určený časový a obsahový harmonogram (realizuje sa obnova celovečerných diel, dokumentov, týždenníkov a iných materiálov) a limitovaný finančný rámec pre tieto činnosti. SFÚ v rámci finančných možností a na základe individuálnych dohôd o spolupráci podporuje aj prípravu cudzojazyčných verzií diel nezávislých producentov. 
Pri prezentácii slovenských filmov z fondu SFÚ bude potrebné zabezpečiť aj flexibilitu pri poskytovaní filmových materiálov (filmové kópie, sprievodné materiály: dialógové listiny, fotosky, plagáty, distribučné listy). Všetky činnosti s tým súvisiace sú súčasťou projektu Systematickej obnovy audiovizuálneho dedičstva, a to línie projektu informačného systému SK Cinema, SFÚ postupne skompletizuje všetky dokumenty do  elektronickej podoby. Cieľom v tejto rovine je aj zabezpečenie chýbajúcich sprievodných materiálov v elektronickej podobe k dielam, ktoré sú najčastejšie uvádzané na filmových prehliadkach v zahraničí. NKC je poverené vypracovaním odporúčaní a požiadaviek na prednostné zaradenie vybraných filmov do plánu elektronického spracovania sprievodných materiálov v rokoch 2009 – 2011.

- Pokračovať v projekte vydávania DVD edície „Slovenský film“. V roku 2009 bude edícia, rovnako ako v roku 2008, zameraná na filmy z obdobia 60. rokov 20. storočia. Okrem uvedenej edície bude SFÚ pokračovať v prácach na špecializovaných edíciách. Dramaturgiu edícií DVD pripravuje Edičné oddelenie SFÚ a na jej realizácii  spolupracuje s Národným filmovým archívom SFÚ. Pre účely zlepšenia prezentácie slovenskej kinematografie na podujatiach v zahraničí je žiaduce rozšíriť ponuku jazykových verzií titulkov na realizovaných edíciách DVD a to minimálne o 1 jazyk.

- Vytvoriť rámec spolupráce medzi SFÚ a slovenským nezávislým audiovizuálnym prostredím. Do popredia dlhodobo vystupuje problém neexistujúceho jednotného systému pri uvádzaní slovenských diel vyrobených po roku 1991, ku ktorým práva výrobcu vykonávajú nezávislí producenti. SFÚ nedisponuje právami k uvedeniu týchto diel na prehliadkach a festivaloch, pre každé uvedenie je potrebná samostatná dohoda s producentom (o poskytnutí oprávnenia na verejnú projekciu, filmového nosiča, sprievodných materiálov). Podmienky producentov sú rozdielne, producentské poplatky sa pohybujú v sumách od 0,- do 1.000,- EUR za jedno uvedenie diela, čo komplikuje plánovanie a realizáciu podujatí SFÚ. Súčasne, aj vďaka výraznému zviditeľneniu slovenskej kinematografie v zahraničí prostredníctvom SFÚ a jeho rastúcim aktivitám na medzinárodných prezentačných fórach, zaznamenávajú výrobcovia audiovizuálnych diel zo strany zahraničných podujatí zvýšený záujem o svoje diela, čo sa priamo premieta aj do zvýšených nákladov na prezentáciu filmu (festivalový servis – koordinácia pohybu filmových kópií, zasielanie filmov a sprievodných materiálov, počet dostupných filmových kópií, ich jazykových mutácií a pod.) z vlastných prostriedkov samotných výrobcov. V poslednom období práve v tejto súvislosti producenti žiadajú SFÚ o podporu pri uvádzaní a propagácii svojich diel, nakoľko nie je v ich finančných a personálnych možnostiach znášať finančné náklady, ako aj časovú a odbornú náročnosť spojenú s prezentáciou. V súčasnosti rastie počet uzatvorených zmlúv o spolupráci pri uvádzaní filmov na podujatiach v zahraničí medzi SFÚ a nezávislými producentmi, táto skutočnosť len potvrdzuje nevyhnutnosť vytvorenia jednotného systému spolupráce v tejto oblasti. 

- Rozširovať zoznam medzinárodných podujatí, prioritou budú medzinárodné filmové festivaly s akreditáciou medzinárodnej asociácie FIAPF, predovšetkým súťažné festivaly: MFF Berlín (Nemecko), Cannes (Francúzsko), Šanghaj (Čína), Moskva (Rusko), Karlove Vary (ČR), Locarno (Švajčiarsko), Montreal (Kanada), Benátky (Taliansko), San Sebastian (Španielsko), Tokyo (Japonsko), Mar del Plata (Argentína) a Káhira (Egypt). SFÚ má aktívny kontakt s niekoľkými z uvádzaných súťažných festivalov, cieľom do budúcnosti je vytvorenie kontaktov s ďalšími formou aktívnej festivalovej diplomacie, využitím spolupráce v rámci European Film Promotion a ako aj priamej osobnej účasti zástupcov SFÚ na vymenovaných podujatiach. 
Vychádzajúc zo spomínanej náročnosti kontaktu s geograficky vzdialenými krajinami, bude SFÚ sústreďovať pozornosť na nadviazanie a prehĺbenie spolupráce s festivalmi, akými sú MFF Pusan – Južná Kórea, MFF Rio de Janeiro – Brazília, MFF Toronto – Kanada, MFF Sundance, AFI Fest – USA, MFF Hong Kong, Hot Docs Toronto, ale aj ďalšie.
 V posledných rokoch výrazne vzrástol počet podujatí, na ktorých sú diela uvádzané z digitálnych nosičov, predovšetkým z DVD. Vďaka tomuto vývoju výrazne rastie aj počet samostatných prezentačných podujatí, pri ktorých je možné za podstatne nižšie finančné náklady uvádzať vyšší počet audiovizuálnych diel. SFÚ organizáciu tohto typu podujatí podporuje, avšak s dôrazom na zabezpečenie kvality projekcie. Prioritou SFÚ je prezentovať slovenské diela pri zabezpečení čo najvyššej kvality projekcie a uprednostňuje uvedenie filmov z filmových kópií.

	- Skvalitňovať služby a spoluprácu so slovenským audiovizuálnym prostredím smerom k partnerstvu profesionálnych organizácií na Slovensku na projektoch prezentácie. Za obdobie pôsobenia SFÚ na filmových trhoch v Cannes a Berlíne sa podarilo vytvoriť kvalitné zázemie pre prezentáciu slovenskej kinematografie a filmového priemyslu, je však  nevyhnutné dosiahnuť zvýšenú aktivitu samotných slovenských filmových profesionálov na týchto podujatiach. Pre dosiahnutie konkurencieschopnosti v medzinárodnom kontexte je nevyhnutné, aby profesionálne organizácie a producenti prezentáciu zahrnuli do svojich plánov a rozpočtov a aktívne využívali platformu, ktorú poskytuje SFÚ. SFÚ poskytuje priestor a služby na uvedených podujatiach zástupcom slovenského audiovizuálneho prostredia bezodplatne.  Vzhľadom na rastúci počet prezentovaných filmov a subjektov filmového priemyslu ako aj na personálne a finančné možnosti SFÚ, nie je dlhodobo udržateľná úroveň poskytovaných služieb pre všetkých účastníkov filmových trhov. Rozširovanie  prezentácie a nevyhnutnosť participácie slovenských filmových profesionálov na prezentácii vyžaduje vytvorenie modelu spolupráce medzi SFÚ a nezávislým audiovizuálnym prostredím, v rámci ktorého by došlo k spoplatneniu niektorých služieb a činností, ktoré vykonáva SFÚ pre jednotlivých záujemcov. 
V súčasnosti projekty prezentácie na filmových trhoch podporujú partneri v oblasti cateringu a spolupráca sa realizuje na základe barterovej dohody. Snaha SFÚ smeruje k získaniu  finančnej podpory pre svoje projekty a k nájdeniu „generálneho partnera“ podujatí. SFÚ podľa vzoru partnerských inštitúcií SFÚ v zahraničí, ktoré realizujú obdobné projekty prezentácie svojich národných kinematografií dlhšie ako SFÚ a prešli podobným vývojom, vypracuje partnerstvo na podujatiach, v rámci ktorého bude možné za dohodnutých podmienok rozšíriť aktivity prezentácie. Plnením zo strany SFÚ bude rozšírené poskytovanie propagačných služieb pre zainteresované subjekty a odborná spolupráca pri príprave prezentácie, požadovaným plnením partnera SFÚ budú finančná účasť na príprave prezentácie, nefinančné plnenia formou barterovej spolupráce, vzájomná reklama, dohoda o poskytnutí licencie na projekcie filmov pre podujatia SFÚ a ďalšie. Čiastočne je v súčasnosti tento model spolupráce využívaný medzi SFÚ a SAPA, ktorá je partnerom SFÚ pri projekte prezentácie slovenskej kinematografie v Cannes.
Odborne je SFÚ pripravený rozšíriť aktivity i na ďalšie kľúčové podujatia v oblasti filmového priemyslu, ktoré sa konajú na americkom kontinente napr. American Film Market v Los Angeles a filmový trh v rámci MFF Toronto a v Ázii napr. Pusan.

		- Iniciovať a poskytnúť potrebnú odbornú súčinnosť pri zakladaní centra „Film Commision“ a príprava základných propagačných materiálov, s cieľom založenia centra najneskôr v roku 2010. NKC bude na tejto úrovni iniciovať spoluprácu a súčinnosť medzi partnermi zo slovenského audiovizuálneho prostredia (SFÚ, Slovenská asociácia producentov v audiovízii – SAPA a ďalší zainteresovanými partnermi) a vychádzať z možností, ktoré bude ponúkať novovytvorený Audiovizuálny fond od roku 2009. Zároveň bude na základe získaných skúseností a informácii zo zahraničia pri vzniku uvedeného centra poskytovať odborné konzultácie a kontakty na partnerské organizácie v zahraničí. V pretrvávajúcej situácii neexistujúceho samostatného centra „Film Commission“, SFÚ bude preto naďalej suplovať nevyhnutné aktivity a činnosti v oblasti propagácie a prezentácie Slovenska ako filmovej lokácie.

Účasť na jednotlivých medzinárodných podujatiach, zabezpečenie propagačného a informačného servisu:
   
-  Nominovať  (SFÚ z pozície člena EFP)
a) slovenskú hereckú osobnosť do výberu kandidátov v projekte Shooting Stars - MFF Berlín. Prípadný výber slovenského kandidáta odbornou medzinárodnou porotou a samotná prezentácia herca/herečky v projekte je spojená s výraznými finančnými nákladmi, ktoré v prípade prezentácie herca znáša SFÚ. S vybraným hercom bude uzatvorená zmluva o spolupráci s dohodnutými povinnosťami a záväzkami oboch strán (predovšetkým s ohľadom na budúce zhodnotenie účasti v projekte),
 b) producenta do projektu Producers on the Move - MFF Cannes, spĺňajúceho kritériá výberu, na základe zmluvy o spolupráci, časť nákladov na účasť znáša producent.

- Prezentovať slovenskú kinematografiu 
a) v rámci projektu Picture Europe (vybrané mestá v Európe, s výhľadom rozšírenia mimo Európu) a  v závislosti od finančných možností SFÚ a od aktuálnej ponuky slovenských diel,
b) v rámci AFM Los Angeles - USA,  využiť aktivity EFP k prezentácii slovenskej kinematografie (spoločný prezentačný stánok členov EFP). 
 c) v rámci projektu Industry Screenings, Los Angeles - USA, realizovať projekcie diel na podporu predaja v USA a na podporu nominácie národných filmov na Cenu americkej filmovej akadémie v kategórii cudzojazyčný film, podľa aktuálnej nominácie bude SFÚ  spolupracovať so SFTA a producentom filmu, následne ponúkne možnosť propagácie tohto diela prostredníctvom projektu EFP.

- Plniť úlohy vyplývajúce z povinností v rámci partnerskej spolupráce. Vzhľadom na to, že činnosti spojené s prezentáciou Slovenska, slovenskej kinematografie a filmového priemyslu na medzinárodných fórach sa realizujú popri iných podujatiach (účasť na filmových trhoch a filmových festivaloch). Cieľom spolupráce je samostatné komplexné profesionálne podujatie, prezentujúce slovenskú kinematografiu v koncentrovanej podobe. Môže ním byť „Prehliadka slovenského filmu“ ako pravidelná samostatná prehliadka slovenských diel, určená laickej aj odbornej verejnosti, s prezentáciou a uzavretými projekciami dokončených slovenských diel pred svetovou alebo medzinárodnou premiérou v zahraničí (určená okruhu profesionálov zo Slovenska, ale v prvom rade zo zahraničia). SFÚ bude odborným garantom a spoluorganizátorom predovšetkým sprievodných podujatí. Prioritne sa bude SFÚ venovať organizácii slovenského filmového trhu s cieľom prezentácie projektov na medzinárodnej úrovni aj s účasťou partnerov zo zahraničia, ktorí sa o pripravované projekty budú zaujímať a aktívne prispejú svojimi skúsenosťami. Navrhované podujatie poskytuje  priestor aj pre aktívnu propagáciu Slovenska ako filmovej lokácie, ktorá by mala by byť pripravená formou putovnej akcie. Sprievodné odborné podujatia budú realizované v Bratislave a vyvrcholením podujatia by malo byť udeľovanie výročných cien Slovenskej filmovej a televíznej akadémie Slnko v sieti v Bratislave. Udeľovanie výročných cien sa zatiaľ realizuje ako bienále, s najbližším termínom konania v roku 2010. Pilotný ročník podujatia bude SFÚ realizovať v roku 2009.

		- Dosiahnuť distribúciu propagačných materiálov o slovenských kinematografických dielach na čo najširší počet podujatí a do pozornosti čo najvyššieho počtu adresátov zo zahraničia a vytvorenie nových foriem informovania. 
		SFÚ bude naďalej vydávať propagačné materiály „Slovak Films“ a „New Slovak Films“ a pripravuje aj samostatný propagačný materiál „Best of Slovak Film“, ktorého cieľom je zmapovanie a prezentovanie najvýznamnejších a najreprezentatívnejších slovenských diel od počiatkov slovenskej kinematografie až do súčasnosti. 
		SFÚ takisto posilní distribúciu elektronických obežníkov v anglickom jazyku, jej súčasťou bude aj postupné vytvorenie anglickej jazykovej verzie vybraných častí mesačníka Film.sk a občasníka vydávaného pri príležitosti realizovaných prezentácii na filmových trhoch v zahraničí. V súvislosti s plánovaným rozširovaním propagácie slovenskej kinematografie prostredníctvom DVD edícií bude SFÚ pripravovať anglickú jazykovú verziu sprievodného bulletinu k tejto edícii. 
		Novou formou propagácie bude multimediálny propagačný CD nosič, ktorý postupne nahradí tlačené publikácie, a ktorý bude obsahovať i ukážky z diel a sprievodné materiály k nim. Zostavenie a realizácia materiálu predpokladá dohodu s producentmi o použití filmových materiálov a je úzko naviazaná na vytvorenie rámca spolupráce medzi SFÚ a slovenským nezávislým audiovizuálnym prostredím, SFÚ bude v tejto súvislosti v roku 2009 iniciovať pracovné stretnutia k vytvoreniu podmienok pre vznik uvedeného materiálu. SFÚ bude taktiež iniciovať a napomáhať vzniku nových, špecificky obsahovo zameraných materiálov k slovenskej kinematografii a filmovému priemyslu.

- Využívanie možností internetu, výzvou pre SFÚ, podobne ako aj pre partnerské organizácie SFÚ zo zahraničia, je sprístupňovanie filmov prostredníctvom online distribúcie. V podmienkach SFÚ tento cieľ súvisí s realizovaným projektom systematickej obnovy audiovizuálneho dedičstva a jeho jednotlivých etáp - Projektu systematickej záchrany a obnovy filmového archívneho fondu SFÚ a Projektu informačného systému SK CINEMA a elektronického zálohovania archívnych zbierok sprievodných materiálov k audiovizuálnym dielam. SFÚ bude realizovať činnosti súvisiace s digitalizáciou filmových materiálov a ich následného sprístupnenia verejnosti. Tieto činnosti prirodzene v sebe zahŕňajú aj prezentačnú vrstvu zameranú na zahraničie a úzko súvisia aj so zhodnocovaním práv k filmom v správe SFÚ. V rokoch 2009 – 2011 bude prebiehať príprava v oblasti softvérového a hardvérového zabezpečenia, zabezpečenie v oblasti autorských práv a spracovanie podkladov pre realizáciu prezentácie cez internet. Reálna prezentácia smerom k verejnosti na Slovensku a do zahraničia bude možná až po ukončení uvedených činností. 
SFÚ je pripravený rozšíriť svoje služby vo vzťahu k verejnosti a ponúknuť sprístupnenie, t.j. predaj a sledovanie slovenských audiovizuálnych diel, prostredníctvom internetu. Realizáciu tohto zámeru však nie je v súčasnosti možná, nakoľko systém štátnej pokladnice neumožňuje klientom realizovať úhrady za využitie takýchto poskytovaných služieb.

- Zhodnocovať práva k filmom v správe SFÚ, a to formou predaja licencií pre uvedenie filmov v televíznom vysielaní a v distribúcii pre kiná na Slovensku a v zahraničí. Jednotlivé činnosti v tejto oblasti sú súčasťou obchodnej politiky SFÚ (viac: pozri s. 21). Dôležitou oblasťou pre zhodnocovanie práv k filmom v správe SFÚ je oblasť šírenia formou online distribúcie (pozri bod 18).

- Zabezpečovať informácie z oblasti slovenskej audiovízie a kinematografie zahraničným informačným centrám a audiovizuálnym databázam, prioritami sú posilnenie prezentácie slovenskej kinematografie prostredníctvom internetu, prehĺbenie spolupráce s internetovými portálmi v zahraničí zameranými na prezentáciu kinematografie, zabezpečovanie zadávania údajov do medzinárodných filmových databáz, zaradenie Slovenska do databáz, v ktorých ešte nie je zaradené a harmonizácia štatistických zisťovaní. Základnými internetovými portálmi, na ktorých SFÚ posilní prezentáciu sú: www.cineuropa.org, www.filmneweurope.com, www.europeana.eu, a ďalšie.

3. Finančné zabezpečenie prezentácie slovenskej kinematografie v zahraničí na roky 2009 – 2001

Celkové finančné zabezpečenie projektu prezentácie:

1. zabezpečenie činnosti NKC, ktoré ako organizačná zložka SFÚ zabezpečuje hlavné činnosti v oblasti prezentácie a vykonáva svoju činnosť v rámci celkového rozpočtu SFÚ, rozpočet na rok 2009 je zmluvne stanovený na 262.985,- EUR.

2. dosiahnutie cieľov definovaných v projekte, výška nákladov na realizáciu projektu prezentácie slovenskej kinematografie na medzinárodných podujatiach v zahraniční predstavuje v roku 2009 sumu 400 085 EUR. Táto suma bude kažoročne navýšená o 5%, čo znamená, že v roku 2010 sa predpokladá výška nákladov v sume 420 090 EUR a v roku 2011 vo výške  441 097 EUR. 

Prehľad finančných prostriedkov na zabezpečenie činností SFÚ v oblasti prezentácie slovenskej kinematografie v zahraničí v rokoch 2009 až 2011

	Rok 2009
(v EUR)	Rok 2010
(v EUR)	Rok 2011
(v EUR)	
Prezentácia slovenských filmov v zahraničí na podujatiach	
170.600	
179.130	
188.087	
a) Podujatia	70.000	73.500	77.175	
b) výroba filmových materiálov	67.600	70.980	74.529	
c) jazykové verzie DVD / edícia	33.000	34.650	36.383	
Prezentácia slovenskej kinematografie ako celku vrátane filmového priemyslu	
229.485	
240.960	
253.010	
Medzinárodné filmové festivaly	47.000	49.350	51.818	
Medzinárodné filmové trhy	105.000	110.250	115.763	
prezentácie Slovenska ako filmovej lokácie	5.000	5.250	5.513	
prezentácie slovenskej kinematografie v rámci EFP	13.250	13.913	14.609	
prezentácia na Slovensku na podporu prezentácie slovenskej kinematografie v zahraničí	16.500	17.325	18.191	
prezentácia slovenskej kinematografie a audiovízie prostredníctvom propagačných materiálov a ďalšia prezentácia	42.735	44.872	47.116	
				
Spolu:	400.085,- EUR	420.090,- EUR	441.097,- 
EUR